Журналым дызыхигъэгъуазэхэр
«Iуащхьэмахуэ» журналым и ещанэ къыдэкIыгъуэр къытIэрыхьащ.
Сыт щыгъуи хуэдэу, журналым дыхешэ литературэм и дуней телъыджэм къыщыхъу-къыщыщIэхэм, адыгэбзэмрэ лъэпкъ литературэмрэ зыгъэбея, ноби зи къалэмыр мыубзэщхъуу лъэпкъым хуэзыгъабзэ ди нэхъыжьыфIхэм, абыхэм къащIэувэ щIэблэм я Iэдакъэ къыщIэкIа лэжьыгъэ купщIафIэхэм. Иужьрей къыдэкIыгъуэм и «ЖьантIэ» Iыхьэр къызэIуех еджагъэшхуэ Къумахуэ Мухьэдин къызэралъхурэ илъэс 90 зэрырикъум ирихьэлIэу БищIо Борис игъэхьэзыра «Адыгэ бзэщIэныгъэм и шу пашэ» тхыгъэмкIэ. КъыкIэлъыкIуэу а Iыхьэм дыкъыщоджэ тхакIуэ Хьэх Сэфарбий илъэс 80 щрикъум хухаха лэжьыгъэхэм. Апхуэдэхэщ тхакIуэм езым и гъащIэмрэ гуащIэмрэ теухуауэ итхыжа «Си гъащIэ гъуэгуанэр» тхыгъэр, и ныбжьэгъухэмрэ лэжьэгъухэмрэ Хьэхым хужаIахэм щыщ пычыгъуэхэр, тхакIуэм и Iэдакъэ къыщIэкIа Iуэтэжхэмрэ усэхэмрэ ящыщ зыбжанэ, «Си хъуреягъкIэ» тхылъым ихуа гушыIэ къыхэхахэр. Хьэвжокъуэ Людмилэ и «Зи усэбзэр мыубзэщхъу» лэжьыгъэм зыщыхэвгъэгъуазэ хъунущ куэдым фIыуэ ялъагъу, зи ныбжьыр илъэс 75-рэ ирикъуа усакIуэ Бещтокъуэ Хьэбас и усэхэм щIэгъэпщкIуа щэхухэм ящыщу гу зылъытапхъэхэм. Iыхьэр гуIэфIтещIэжу зэхуащIыжащ зи усэбзэр жьыми щIэми ягу дыхьа усакIуэ Бещтокъуэм и усэ IэрамэхэмкIэ.
«Публицистикэ» Iыхьэм хагъэхьащ Къэжэр Иннэ и «Къалъытамрэ къамыхутамрэ» лэжьыгъэр, тхакIуэ, жылагъуэ лэжьакIуэ Къаныкъуэ СэIэдулэ и Iэдакъэ къыщIэкIа «Ленинград къикIа хъыджэбз» романым теухуар. «Прозэ» Iыхьэм фыкъыщеджэну Iэмал фи-Iэщ Къэжэр Иннэ и тхыгъэр зытеухуауэ зи гугъу фхуэтщIа романым щыщ пычыгъуэхэм. КъыкIэлъы-кIуэу зыхэвгъэгъуазэ хъунущ журналым и иужьрей къыдэкIыгъуэхэм зи Iуэтэжхэр къытехуа Бейтыгъуэн Риммэ и «Лъагъуныгъэр мыужьыхыж мафIэщ» рассказым.
«Усыгъэ» Iыхьэм ихуащ Хьэвжокъуэ Людмилэрэ Багъэтыр Нинэрэ я усэхэр, ТIымыжь Хьэмыщэ Багъэтыр Нинэ и лирикэм тхылъеджэхэр хэзышэ псалъэу итха «ЗэIухауэ си бжэр къызогъанэ…» тхыгъэр. «ЩIэблэ» Iыхьэм хагъэхьащ КъБР-м и цIыхубэ усакIуэ, балъкъэр литературэм и классик Кулиев Къайсын къызэралъхурэ нэгъабэ илъэсищэ зэрырикъуам и щIыхькIэ къызэрагъэпэща республикэ зэхьэзэхуэм зи лэжьыгъэр нэхъыфIу къыщалъыта, КIуэкIуэ Валерэ и цIэр зезыхьэу Кыщпэк къуажэм дэт курыт еджапIэм и 11-нэ классым щеджэ Хъуран Юлэ итха «Къайсын теухуа си псалъэ» тхыгъэмрэ Кулиев Къайсын и усэ-хэм ящыщу еджакIуэм адыгэбзэкIэ зэридзэкIахэмрэ. Журналым и напэкIуэцIхэр зэхуещIыж Мыз Ахьмэд и псалъэзэблэдзымкIэ.
ТЕКIУЖЬ Заретэ.
